b"\n_START_ARTICLE_\nJosep Brians\xc3\xb3 i Salvador\n_START_SECTION_\nBiografia\n_START_PARAGRAPH_\nEs llicenci\xc3\xa0 en medicina per la Universitat de Barcelona el 1912, i s'especialitz\xc3\xa0 en psiquiatria. Pel seu prestigi va ser director de l'Institut Pere Mata de Reus, c\xc3\xa0rrec que ja havia ocupat el seu pare, entre abril de 1922 i novembre de 1936 i col\xc2\xb7laborador de les publicacions del Butllet\xc3\xad del Sindicat de Metges de Catalunya, sindicat del qual era membre. Formava part del cos de redactors del diari Las Circunstancias i va publicar articles sobre psiquiatria a Fulls Cl\xc3\xadnics, una revista de temes m\xc3\xa8dics que va sortir a Reus des del 1931 al 1936. _NEWLINE_El 1930 dirig\xc3\xad el Partit Republic\xc3\xa0 de Reus, per\xc3\xb2 poc despr\xc3\xa9s ingress\xc3\xa0 a Acci\xc3\xb3 Catalana Republicana (ACR), partit del que va ser membre del consell general. El 1931 presid\xc3\xad el Centre Republic\xc3\xa0 d'Acci\xc3\xb3 Catalana de Reus i era membre del Consell Consultiu del Partit Catalanista Republic\xc3\xa0 (1931). A les eleccions generals espanyoles de 1936 va ser elegit diputat per la prov\xc3\xadncia de Tarragona dins les llistes del Front d'Esquerres._NEWLINE_Durant la guerra civil espanyola es va mantenir fidel a la Rep\xc3\xbablica, ra\xc3\xb3 per la qual en acabar la guerra fou detingut a Barcelona per les autoritats franquistes i empresonat a la Pres\xc3\xb3 Model. El 1943 va ser alliberat, per\xc3\xb2 no va poder seguir treballant a l'Institut Pere Mata i treball\xc3\xa0 en una cl\xc3\xadnica particular a Reus fins a la seva mort. Va publicar diversos llibres sobre psiquiatria."